NARIADENIE KOMISIE (EÚ) 2023/129

z 18. januára 2023,

ktorým sa mení príloha II k nariadeniu Európskeho parlamentu a Rady (ES) č. 396/2005, pokiaľ ide o maximálne hladiny rezíduí azoxystrobínu, prosulfokarbu, sedaxánu a valifenalátu v určitých produktoch alebo na nich

(Text s významom pre EHP)

EURÓPSKA KOMISIA,

so zreteľom na Zmluvu o fungovaní Európskej únie,

so zreteľom na nariadenie Európskeho parlamentu a Rady (ES) č. 396/2005 z 23. februára 2005 o maximálnych hladinách rezíduí pesticídov v alebo na potravinách a krmivách rastlinného a živočíšneho pôvodu a o zmene a doplnení smernice Rady 91/414/EHS (1), a najmä na jeho článok 14 ods. 1 písm. a),

keďže:

(1) Maximálne hladiny rezíduí (ďalej len „MRL“) azoxystrobínu, prosulfokarbu, sedaxánu a valifenalátu sú stanovené v prílohe II k nariadeniu (ES) č. 396/2005.

(2) Komisia Codex Alimentarius schválila 14. decembra 2021 nové maximálne limity rezíduí podľa kódexu (CXL) pre azoxystrobín v guave a pre valifenalát v cibuli, šalotke, rajčiakoch a baklažáne (2).

(3) Podľa článku 5 ods. 3 nariadenia Európskeho parlamentu a Rady (ES) č. 178/2002 (3), ak existujú medzinárodné normy alebo ak sa očakáva ich dokončenie, majú sa brať do úvahy pri vypracúvaní alebo úprave potravinového práva, s výnimkou toho, ak by také normy alebo ich príslušné časti boli neúčinnými alebo nevhodnými prostriedkami na splnenie legitimných cieľov potravinového práva, alebo ak je pre to vedecké zdôvodnenie, alebo ak by mali za následok inú úroveň ochrany, ako je úroveň stanovená za vhodnú v Únii. Popritom má Únia v súlade s článkom 13 písm. e) uvedeného nariadenia podporovať konzistentnosť medzi medzinárodnými technickými normami a potravinovým právom a zároveň zabezpečiť, aby sa neznížila vysoká úroveň ochrany, ktorá sa prijala v Únii.

(4) Európsky úrad pre bezpečnosť potravín (ďalej len „úrad“) posúdil navrhované CXL pre azoxystrobín v guave a pre valifenalát v cibuli, šalotke, rajčiakoch a baklažáne a dospel k záveru, že sú pre spotrebiteľov v Únii bezpečné (4). Únia nepredložila kódexovému výboru pre rezíduá pesticídov k navrhovaným CXL žiadne výhrady (5) , (6).

(5) Preto je vhodné doplniť tieto CXL do nariadenia (ES) č. 396/2005 ako MRL. V rámci hodnotenia navrhovanej hodnoty CXL pre valifenalát v rajčiakoch bol predložený dostatočný počet skúšok na rezíduá, preto úrad dospel k záveru, že tieto údaje sú na účely posudzovaných spôsobov použitia dostatočné. Preto je vhodné v nariadení (ES) č. 396/2005 vypustiť príslušnú poznámku pod čiarou, v ktorej sa zdôrazňuje potreba dodatočných údajov.

(6) V prípade azoxystrobínu bola v súlade s článkom 6 ods. 1 nariadenia (ES) č. 396/2005 predložená žiadosť o úpravu existujúcich MRL v prípade semien repky a ľanových semien. V prípade prosulfokarbu bola takáto žiadosť podaná v súvislosti s bylinkami a jedlými kvetmi. V prípade sedaxánu bola takáto žiadosť podaná v súvislosti so zemiakmi.

(7) V súlade s článkom 8 nariadenia (ES) č. 396/2005 príslušné členské štáty všetky žiadosti vyhodnotili a zaslali Komisii hodnotiace správy.

(8) Úrad žiadosti a hodnotiace správy posúdil, pričom preskúmal najmä riziká pre spotrebiteľov a v relevantných prípadoch aj pre zvieratá, a k navrhovaným MRL vydal odôvodnené stanoviská (7). Uvedené stanoviská zaslal žiadateľom, Komisii a členským štátom a sprístupnil ich verejnosti.

(9) Pokiaľ ide o azoxystrobín v ľanových semenách, úrad dospel k záveru, že predložené údaje nie sú dostatočné na úpravu existujúcej hodnoty MRL. Preto by sa táto hodnota MRL nemala upravovať.

(10) Pokiaľ ide o ďalšie úpravy MRL požadované žiadateľmi v prípade azoxystrobínu, prosulfokarbu a sedaxánu, úrad dospel k záveru, že všetky požiadavky na úplnosť predkladaných údajov sú splnené a úpravy MRL požadované žiadateľmi sú prijateľné z hľadiska bezpečnosti spotrebiteľov na základe posúdenia expozície spotrebiteľov z 27 špecifických európskych spotrebiteľských skupín. Úrad pri tomto závere zohľadnil najnovšie údaje o toxikologických vlastnostiach týchto látok. Riziko prekročenia prijateľného denného príjmu alebo akútnej referenčnej dávky sa nepreukázalo pri dlhodobom vystavení účinkom tejto látky konzumáciou všetkých potravín, ktoré ju môžu obsahovať, ani pri krátkodobom vystavení spôsobenom zvýšenou konzumáciou príslušných produktov.

(11) Pokiaľ ide o prosulfokarb v bylinkách a jedlých kvetoch, úrad už predtým v rámci preskúmania existujúcich MRL prosulfokarbu podľa článku 12 nariadenia (ES) č. 396/2005 (8) zistil, že niektoré informácie o skúškach na rezíduá nie sú k dispozícii. V nariadení Komisie (EÚ) č. 777/2013 (9) sa preto vyžadovali ďalšie údaje o rezíduách na potvrdenie predbežnej hodnoty MRL, t. j. 0,05 mg/kg uvedenej účinnej látky v týchto produktoch. V rámci novej žiadosti o úpravu MRL prosulfokarbu v bylinkách a jedlých kvetoch boli predložené nové použitia a nové skúšky na rezíduá, preto úrad dospel k záveru, že tieto údaje postačujú tak na účely posudzovaných spôsobov použitia, ako aj na odôvodnenie novej, vyššej hodnoty MRL. Preto je vhodné túto hodnotu MRL upraviť a v nariadení (ES) č. 396/2005 vypustiť príslušnú poznámku pod čiarou, v ktorej sa zdôrazňuje potreba dodatočných údajov.

(12) Na základe vedeckej správy, odôvodnených stanovísk úradu a s prihliadnutím na relevantné faktory uvedené v článku 14 ods. 2 nariadenia (ES) č. 396/2005 spĺňajú navrhované úpravy MRL požiadavky článku 14 ods. 2 nariadenia (ES) č. 396/2005.

(13) Nariadenie (ES) č. 396/2005 by sa preto malo zodpovedajúcim spôsobom zmeniť.

(14) Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,

PRIJALA TOTO NARIADENIE:

Článok 1 Príloha II k nariadeniu (ES) č. 396/2005 sa mení v súlade s prílohou k tomuto nariadeniu.

Článok 2 Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie. Uplatňuje sa od 26. februára 2023 na všetky navrhované MRL.

Toto nariadenie je záväzné v celom rozsahu a priamo uplatniteľné vo všetkých členských štátoch. V Bruseli 18. januára 2023 Za Komisiu predsedníčka Ursula VON DER LEYEN

(1) Ú. v. EÚ L 70, 16.3.2005, s. 1.

(2) Správa zo 44. zasadania Komisie Codex Alimentarius (REP21/CAC) https://www.fao.org/fao-who-codexalimentarius/sh-proxy/en/?lnk=1&url=https%253A%252F%252Fworkspace.fao.org%252Fsites%252Fcodex%252FMeetings%252FCX-701-44%252FFINAL%252520REPORT%252FRep21_CACe.pdf.

(3) Nariadenie Európskeho parlamentu a Rady (ES) č. 178/2002 z 28. januára 2002, ktorým sa ustanovujú všeobecné zásady a požiadavky potravinového práva, zriaďuje Európsky úrad pre bezpečnosť potravín a stanovujú postupy v záležitostiach bezpečnosti potravín (Ú. v. ES L 31, 1.2.2002, s. 1).

(4) Scientific support for preparing an EU position for the 52nd Session of the Codex Committee on Pesticide Residues (CCPR) (Vedecká podpora pri príprave pozície EÚ na 52. zasadnutie kódexového výboru pre rezíduá pesticídov), Vestník EFSA (EFSA Journal) (2021) 19(8):6766.

(5) Pripomienky Európskej únie ku kódexu CX/PR 21/52/5(REV): https://www.fao.org/fao-who-codexalimentarius/sh-proxy/en/?lnk=1&url=https%253A%252F%252Fworkspace.fao.org%252Fsites%252Fcodex%252FMeetings%252FCX-718-52%252FCRDs%252Fpr52_CRD22x.pdf.

(6) Správa z 52. zasadnutia kódexového výboru pre rezíduá pesticídov REP21/PR: https://www.fao.org/fao-who-codexalimentarius/sh-proxy/en/?lnk=1&url=https%253A%252F%252Fworkspace.fao.org%252Fsites%252Fcodex%252FMeetings%252FCX-718-52%252FREPORT%252FFINAL%2BREPORT%252FREP21_PR52e.pdf.

(7) Vedecké správy EFSA sú k dispozícii online: http://www.efsa.europa.eu.

Reasoned opinion on the modification of the existing maximum residue levels for azoxystrobin in rapeseeds and linseeds (Odôvodnené stanovisko k úprave existujúcich maximálnych hladín rezíduí azoxystrobínu v semenách repky a ľanových semenách), Vestník EFSA (EFSA Journal) (2022) 20(1):7051.

Reasoned opinion on the modification of the existing maximum residue levels for prosulfocarb in herbs and edible flowers (Odôvodnené stanovisko k úprave existujúcich maximálnych hladín rezíduí prosulfokarbu v bylinkách a jedlých kvetoch), Vestník EFSA (EFSA Journal) (2022) 20(5):7334.

Reasoned Opinion on the modification of the existing maximum residue level for sedaxane in potatoes (Odôvodnené stanovisko k úprave existujúcich maximálnych hladín rezíduí sedaxánu v zemiakoch), Vestník EFSA (EFSA Journal) (2022) 20(6):7371.

(8) Vedecké správy EFSA sú k dispozícii online: http://www.efsa.europa.eu.

Reasoned Opinion: Review of the existing maximum residue levels (MRLs) for prosulfocarb according to Article 12 of Regulation (EC) No 396/2005 [Odôvodnené stanovisko: Preskúmanie existujúcich maximálnych hladín rezíduí prosulfokarbu podľa článku 12 nariadenia (ES) č. 396/2005], Vestník EFSA (EFSA Journal) (2011) 9(8):2346.

(9) Nariadenie Komisie (EÚ) č. 777/2013 z 12. augusta 2013, ktorým sa menia prílohy II, III a V k nariadeniu Európskeho parlamentu a Rady (ES) č. 396/2005, pokiaľ ide o maximálne hladiny rezíduí clodinafopu, klomazónu, diurónu, etalfluralínu, ioxynilu, iprovalikarbu, maleínhydrazidu, mepanipyrimu, metkonazolu, prosulfokarbu a tepraloxydimu v určitých produktoch alebo na určitých produktoch (Ú. v. EÚ L 221, 17.8.2013, s. 1).